Alles wat jy wil weet oor nauurse studieopsies vir 2022(Foto verskaf) Akademia bied vele oplossings vir die duisende Afrikaanssprekendes wat in ŉ vriendelike, verstaanbare en gehalte omgewing onderrig in hulle moedertaal wil ontvang. Een van hierdie studentevriendelike opsies is die nauurse onderrigleermodel wat die antwoord bied vir persone wat graag wil studeer, terwyl hulle werk of ander belangstellings najaag. Jy kan meer hieroor uitvind tydens Akademia se inligtingsessie wat op Saterdag 20 November vanaf 10:00-11:00 aangebied word. Die sessie kan sommer aanlyn vanaf jou rusbank in die gemak van jou eie sitkamer bygewoon word. Wat kan jy van die inligtingsessie verwag? Voornemende studente sal toegerus word met genoegsame inligting sodat hulle uiteindelik ŉ ingeligte besluit oor nauurse studies by Akademia kan neem. ŉ Oorsig oor die instelling word gebied en studiemoontlikhede word van nader bekyk. Tydens die sessie sal die klasopset verduidelik word, sowel as wat die aanlyn aansoekproses behels. Voornemende studente kan ook tydens die sessie vrae aan die aanbieder in die kletsgedeelte vra. Ná bywoning van die inligtingsessie kan voornemende studente met ŉ geruste hart hulle studieaansoek vir hulle gekose studierigting naatloos voltooi. Studies by Akademia Die nauurse model bied ŉ gerieflike rooster vir enige persoon met ŉ besige skedule wat steeds hulle studiedrome wil nastreef, ongeag waar hulle hulself tans bevind. Studente wat nauurs by Akademia studeer het ŉ keuse om vir klasbywoning by een van die landwye netwerk van studiesentrums aan te sluit, of om bloot via e-leer vanaf enige plek in die wêreld te studeer. Kom vind self meer hieroor uit.